
	Απρίλιος 2021
ΦΙΛΙΠΠΟΣ ΜΑΝΔΗΛΑΡΑΣ
ΟΙ 12 ΘΕΟΙ ΝΤΕΤΕΚΤΙΒ

Ο κόσμος άνω κάτω 
Υπόθεση 3η  

Εικονογράφηση: Ναταλία Καπατσούλια

Σειρά: Οι 12 θεοί ντετέκτιβ

Λογοτεχνία για παιδιά ηλικίας 8+ ετών 

Σελίδες: 80 · Σχήμα: 13,5Χ20,5 · Σκληρό εξώφυλλο

ΙSBN: 978-960-484-640-5 · Τιμή: 9,99 €


Ο Φίλιππος Μανδηλαράς τάραξε όσο λίγοι τα νερά του ελληνικού παιδικού βιβλίου με το Ένα ψάρι που το έλεγαν Ορφώ. Ακολούθησε το Ποιος έκλεψε το μήλο της Έριδας;, το δεύτερο βιβλίο της σειράς Οι 12 θεοί ντετέκτιβ, κι αφού βρέθηκε το χαμένο μήλο, μια νέα, αναπάντεχη υπόθεση προβληματίζει τους δώδεκα θεούς, κάνοντάς τους να αναστατώσουν επίγειους και υπόγειους κόσμους σε ένα περιπετειώδες ταξίδι από την Ελλάδα στην Ιταλία, κι έπειτα στην Αφρική,  στο τρίτο βιβλίο της σειράς Ο κόσμος άνω κάτω. 

Όταν η Περσεφόνη βρίσκει στον Κάτω Κόσμο ένα ταλαιπωρημένο αγόρι από τον κόσμο των ζωντανών, αποφασίζει να ανεβεί στον Πάνω Κόσμο για να το επιστρέψει στους δικούς του. Πού ζουν όμως αυτοί και πώς βρέθηκε το αγόρι στα έγκατα της Γης; Ερευνώντας την τρίτη υπόθεσή τους για το Γραφείο Ερευνών «Οι 12 θεοί», Ερμής, Απόλλωνας, Ήφαιστος, Αθηνά και Άρης θα χρειαστεί να ψάξουν από τα ορυχεία της Αφρικής, όπου εργάζονται μικρά παιδιά, ώς τα γραφεία των πολυεθνικών που χρησιμοποιούν στα προϊόντα τους κάποια μεταλλεύματα, για να καταλάβουν τον λόγο που ο μικρός βρέθηκε εκεί!

Την πολυεπίπεδη και αριστοτεχνικά γραμμένη ιστορία συνοδεύει η εξαιρετική εικονογράφηση της Ναταλίας Καπατσούλια, σε ένα βιβλίο για την ισονομία και την ισότητα, αλλά και για τον αγώνα που κάποιες φορές πρέπει να δώσουμε για να αλλάξει ο κόσμος που ζούμε. 
	Ο συγγραφέας

	Ο Φίλιππος Μανδηλαράς γεννήθηκε το 1965 στην Αθήνα. Ασχολείται με το παιδικό και εφηβικό βιβλίο από το 1997, είτε ως συγγραφέας είτε ως μεταφραστής, επιμελητής και σύμβουλος εκδόσεων. Έχει εκδώσει δεκάδες βιβλία όλα αυτά τα χρόνια, έχει βραβευτεί με Κρατικό Βραβείο Εφηβικού – Νεανικού Λογοτεχνικού Βιβλίου κι εξακολουθεί να γνωρίζει την αγάπη των παιδιών κάθε φορά που παρουσιάζει κάποιο βιβλίο του. Τα βιβλία των σειρών Η ΠΡΩΤΗ ΜΟΥ ΜΥΘΟΛΟΓΙΑ και Η ΠΡΩΤΗ ΜΟΥ ΙΣΤΟΡΙΑ έχουν αγκαλιαστεί όσο λίγα από παιδιά και γονείς. Από τις Εκδόσεις Παπαδόπουλος κυκλοφορούν περισσότερα από 50 βιβλία του.


	Η εικονογράφος

	Η Ναταλία Καπατσούλια γεννήθηκε στην Αθήνα. Λίγο αργότερα άρχισε να κάνει τα πρώτα της σκίτσα. Αυτό της έγινε σιγά σιγά συνήθεια που, ακόμα και τώρα που μεγάλωσε, δεν έχει ξεπεράσει. Να φανταστείτε ότι όταν έγινε καθηγήτρια γαλλικών, όλη την ώρα ζωγράφιζε στον πίνακα. Με τα παιδιά περνούσε πολύ ωραία και οι ζωγραφιές της τους άρεσαν: Έτσι αποφάσισε να γίνει εικονογράφος παιδικών βιβλίων. Της αρέσουν τα βιβλία (αυτά με τις εικόνες, αλλά και τα άλλα, αυτά για μεγάλους), το ποδήλατο, η θάλασσα, οι γάτες, τα σύννεφα και τα αστέρια.

